Papersnake/gushiwen huggingface dataset:
小孤山
赵公豫（宋代）

一柱巍然秀不顽，近邻彭泽达沙湾。吴花带雨参差媚，楚柳迎风次第班。

屈子行吟伤放废，渊明归赋爱投閒。劳身未赴安恬计，且向名山几度攀。
操 题王彦龙藏三茅郎元隐墨兰
成廷圭（元代）

登勾曲兮常良，揽薜带兮筠裳。絷白驹兮空谷，葆九凤兮扶桑。

汎光风兮既零雨，水浅浅兮石楚楚。望夫君兮不来，怅清风兮日将暮。
云中太守歌（为孟津陆载题）
赵贞吉（明代）

云中太守何翩翩，归来但扫落花眠。
落花坛临孟津口，白岸苍波称钓叟。
门前车马又纷纷，此翁惟视南天云。
云里高台已如扫，风前冶苑徒空闻。
空闻金埒随山溜，复道丰阡成野堠。
已令饥鹤调中悲，不放斯獒草头走。
洛中胜事先自知，塞上风烟那复为。
冷泉浇竹离披长，听与檀郎写《楚辞》。
题朱伯韩侍御之尊人诗卷手迹
曾国藩（清代）

异时河内初陆梁，谁其御者朱与强。强公身死剪妖党，殊恩稠叠旌国殇。

朱公墨守一黑子，遮蔽怀卫如苞桑。时遒岁迈三十载，事过颇忆张睢阳。

吾皇继序录勋伐，诏祀名宦褒忠良。流芬远韵不可霣，遗墨始此瞻晖光。

诗律欲传杜宗武，风徽略近元漫郎。公家衮师吾所友，向人缱绻好肝肠。

往时娇养比苕玉，今日柯条还老苍。谏章九门慑虎豹，文事四海知班扬。

阿季行能亦超趠，轻收科第如掇筐。永慰老翁山下魄，九原一笑能轩昂。

近闻汴州赤大地，千里涤涤无罂粮。析骸易子都穷尽，公之旧部亦流亡。

河北枯胔相枕藉，关西寇盗仍披猖。安得如结且千辈，散布都邑苏痍伤。

摩挲此卷三太息，聊表先正诒方将。
【不知宫调】时新乐
周文质（元代）

千里独行关大王，私下三关杨六郎，张飞忒煞强，诸葛军师赛张良。暗想，这场，张飞莽撞，大闹卧龙冈，大闹卧龙冈。
金妆宝剑藏龙口，玉带红绒皇宣授。男儿得志秋，旌旗影里骤骅骝。满斟，玉瓯，笙歌齐奏，喧满凤凰楼，喧满凤凰楼。
人活百岁七十稀，百岁光阴能几日。光阴积渐催，穿了吃了是便宜。唱著，舞著，终日沉醉，不饮是呆痴，不饮是呆痴。
迓鼓童童笆篷下，数个神翁年高大。糍糕著手拿，磁瓯瓦带浑滓。铺下，板踏，萝卜两把，盐酱蘸梢瓜，盐酱蘸梢瓜。
霎时相见便流恋，俊俏庞儿少曾见。一朵白玉莲，端端正正在湖边。细看，可怜，香风拂面，真乃是前缘。
赠张澹轩携子养病南归上海同年九苞乃尊也
湛若水（明代）

高士传中知仲蔚，大丘车里著长文。班衣随地将莱子，昼锦还家问铁君。

海鹤避人翻逐子，樯乌冲浪忽穿云。莫将药裹妨诗兴，夹岸春光到楚分。
奉和御製看毛诗诗三章二章十二句一章八句
夏竦（宋代）

生民尊祖，时迈造成。
江汉拨乱，凫鹥持盈。
四诗之道，始于和平。
五际之变，通于晦明。
宣宥密之基命，敭遹骏之休声。
或箴规于阙政，或歎咏于芳馨。
赠沙门竺法頵三首 其三
张翼（两汉）

邈邈庆成标，峨峨浮云岭。峻盖十二岳，独秀阎浮境。

丹流环方基，瑶堂临峭顶。涧滋甘泉液，崖蔚芳芝颖。

翘翘羡化伦，眇眇陵岩正。肃拱望妙觉，呼吸晞龄永。

苟能夷冲心，所憩靡不净。万物可逍遥，何必栖形影。

勉寻大乘轨，练神超勇猛。
过秀寄麋秘书
项安世（宋代）

圆峤仙人厌久如，戏求何颖作周书。
半生闻谊亲无路，一日同周分有馀。
西子湖边春载酒，征官亭上夜分裾。
秋来怀抱知多少，总是归程细细摅。
赞三十六祖颂
释印肃（宋代）

菩提达磨大医王，全持正法度南方。
粉骨碎身应未报，至今不离此心光。
和胡戢七首
晁补之（宋代）

时平未用入山深，岁晚何妨木秀林。
闻说熊罴参后乘，可容牛下有哀吟。
朝回宴李君小馆有怀
王英（唐代）

欲寄乡书过雁稀，家山长在梦中归。
天连楚泽波声远，雪暗交中树影微。
每听邻鸡驰晓骑，多乘残月着朝衣。
与君退直归偏晚，把酒相看对夕晖。
和渊明拟古九首 其五
赵秉文（金朝）

客从远方来，气貌充以完。鞍马光照地，怪我儒衣冠。

问君何苦心，所慕惟孔颜。古岂无贤豪，十六子八关。

独携无言子，流盼青云端。芝兰吐幽芳，山水发清弹。

愿为九皋禽，接翼万里鸾。挥手欲谢客，所惧非饥寒。
大衍易吟四十首 其三十六
方回（元代）

震动对艮止，革故继鼎新。饮啐随时义，天机信屈伸。
岁杪
赵希迈（宋代）

岁杪携家客桂林，乡山万晨楚云深。
瓮留腊水供春酿，梅着寒花伴晚吟。
自笑老来贫不减，谁怜鬓底雪相侵。
俸钱用处清无敌，半打崖碑半买琴。
清镇道中
洪饴孙（清代）

空林昨夜春雨霏，惊起百道山泉飞。幽禽时啄碧藓肥，石屋春冷行人希。

笋舆上下折不休，山翠频转频回头。一山转出花满洲，花色大放风前眸。

嫣红姹紫纷相映，倒影溪光静如镜。竹坞云林转不穷，冷香薄雾吹无定。

花前山色轩晴午，山里山亭俯寒渚。洒空新绿鸟啼声，有客间来课鹦鹉。
山游晚宿石室迟洪芳洲不至
王慎中（明代）

众壑生烟日欲低，探幽力尽尚攀跻。松风数里听海涌，径盘谷转行屡迷。

钟声出岫遥知处，閒鹤引步因寻蹊。修柯郁郁闭玄室，流水淙淙灌药畦。

竹下微尘净如扫，窗间巧鸟矜善啼。奇云翕赩千般气，怪石崚嶒百丈梯。

住处每留聊自悦，可人不在与谁携。丹经诵遍山初夕，绿桂香浮月满蹊。

中夜收心偏爱静，平生谋隐此堪栖。行窥石洞逢真髓，只恐君来已作泥。
次陈留
许景衡（宋代）

裋褐驱羸马，依然寒气侵。春风官柳细，红日雪泥深。

蔼蔼多佳气，飞飞亦好音。宁辞去家远，魏阙旧驰心。
游水月寺
杨万里（宋代）

菸日蔫云乍暑天，倦挹山寺借床眠。
清凉世界谁曾到，却在红尘紫陌边。
句
徐似道（宋代）

天寒不知翠袖薄，日暖但觉玉烟生。
送王仲言倅泰州绝句
陆游（宋代）

汝阴太史万签藏，酸枣先生六世芳。
豹尾属车留不住，却寻陈迹海陵仓。
临江仙 其一 宿僧舍
毛滂（宋代）

古寺长廊清夜美，风松烟桧萧然。石阑干外上疏帘。

过云闲窈窕，斜月静婵娟。

独自徘徊无个事，瑶琴试奏流泉。曲终谁见枕琴眠。

香残虬尾细，灯暗玉虫偏。
正月十六夜长安步月简朱少傅
王稚登（明代）

少年场上立黄昏，一片归心不可言。
月到今宵微有魄，人从何可正消魂。
桃花骑出胡名马，竹叶携来鲁上尊。
只隔一重灯影里，布衣那敢扣朱门。
闻大来为假仆所劫
释函可（明代）

残编犹可度朝昏，四顾应知天意存。窖底未容留点雪，枕边依旧剩空樽。

寒当彻骨诗方富，穷到尽头道愈尊。独有老僧愁更剧，从今托钵向何门。
喜公权仲逢垂访
朱长文（宋代）

高轩相约访柴关，潇洒如君会合难。
雨径偕行穿履湿，风亭久伫袷衣寒。
百忙好向闲中息，万动宜当静处看。
公暇再来应不倦，东篱金蕊未凋残。
送徒大机还珠崖
成鹫（清代）

当年渡海为从师，学得而翁一半痴。从此要归归便得，不须还问再来期。
同官李仲益赠张思仲家歌人团茶因题其封
赵令畤（宋代）

色映宫姝粉，香传汉殿春。团团明月魄，却赠月中人。
秋兴
寇准（宋代）

穷秋九月西风高，疏林木落声萧骚。
出门长望无所适，唯见空江生暮涛。
送符别驾还郡（一作还钱塘）
钱起（唐代）

骥足駸駸吴越关，屏星复与紫书还。

已知从事元无事，城上愁看海上山。
冬杪归陵阳别业五首
许棠（唐代）

无媒归别业，所向自乖心。闾里故人少，田园荒草深。

浪翻全失岸，竹迸别成林。鸥鸟犹相识，时来听苦吟。

眠云终未遂，策马暂休期。上国劳魂梦，中心甚别离。

冰封岩溜断，雪压砌松欹。骨肉嗟名晚，看归却泪垂。

学剑虽无术，吟诗似有魔。已贫甘事晚，临老爱闲多。

鸡犬唯随鹿，儿童只衣蓑。时因寻野叟，狂醉复狂歌。

乡国乱离后，交亲半旅游。远闻诚可念，归见岂无愁。

败苇迷荒径，寒蓑没坏舟。衡门终不掩，倚杖看波流。

游秦复滞燕，不觉近衰年。旅貌同柴毁，行衣对骨穿。

篱寒多啄雀，木落断浮烟。楚夜闻鸣雁，犹疑在塞天。
戊辰雪
孔武仲（宋代）

初腊气亦佳，穷冬雪还虐。
晚风淅沥音，暮势联翩作。
余寒逼觥斝，远景明池阁。
想像山阴人，扁舟在寥廓。
寄上大兄（已后诗在邽林居作）
白居易（唐代）

秋鸿过尽无书信，病戴纱巾强出门。

独上荒台东北望，日西愁立到黄昏。
怀吴中冯秀才
杜牧（唐代）

长洲苑外草萧萧，却算游程岁月遥。
唯有别时今不忘，暮烟秋雨过枫桥。
槿一花红白二色
屈大均（明代）

荣落须臾亦弄姿，白中一朵半胭脂。佳名爱老风流甚，清露花翁浣莫迟。
赠范君用笔工五首
方回（元代）

世上岂无千里马，能骑千里马何人。
直须读书破万卷，始用子笔如有神。
和咏鹤
陈襄（宋代）

耻与笼禽饫稻泉，满怀霜雪独萧然。
千年华表曾留语，万里青萧此息肩。
养性最宜栖露苑，引吭时得唳晴天。
神仙骨法人难相，除向瑶台玉简编。
和彭世昌
项安世（宋代）

有山有水胜吾闾，非旧非亲借屋居。
醉尉诃人何所恨，老彭于我未全疏。
右车牙少愁看栗，左目眵多怕读书。
比似渊明更穷绝，并无门巷与舟车。
被弹将南行作二十四韵
区大相（明代）

平生怀耿介，才识非通饶。徒以乡闾誉，谬蒙明主招。

壮图依日月，长策起渔樵。迂薄妨贤路，疏庸负圣朝。

遭逢良匪偶，谗构谅无繇。自省文儒望，何干俗吏条。

含情常脉脉，负谤实哓哓。大雅颓孤响，良朋失久要。

高林动风叶，平陆涌波潮。众口金徒铄，群言石可漂。

青蝇点圭璧，斥鴳议鹏雕。不量叔孙武，其如公伯寮。

小来交易合，大往道宁消。鸿渐仍于木，莺迁暂下乔。

马曹官始调，虎观秀曾翘。思就南溟息，期从北海超。

冰壶元自洁，瑶瑟讵更调。直道无妨黜，浮荣从见剽。

有怀常不寐，独酌谩成谣。鬒发思君变，丹心去国摇。

盈虚时所昧，倚伏理恒昭。胜负争蜗角，功名覆鹿蕉。

离群友鸾鹤，委佩杂兰苕。畏路今何畏，驩兜更有苗。
萧山李宰君北亭即事
赵湘（宋代）

扫洒仍闻属意劳，绕池生藓不生蒿。
敲花雨过琴弦润，吹竹风来鹤语高。
窗里树光清著枕，砚中山色冷趋毫。
何人可作题诗伴，试茗应思谢法曹。
寄怀
何文季（宋代）

衣冠不忍坠家声，风雨潇潇溪自鸣。
身似孤蓬随地转，家无长物带书行。
荒凉松竹乡心外，淡薄虀盐世味轻。
幸有田畴堪料理，何如买犊且归耕。
送子威兄归邵武
曹勋（宋代）

闽浙相望一寸心，鸰原落寞叹孤音。五年情话空相忆，千里闲门肯见寻。

只拟连床常对语，岂堪垂老更分襟。它时果许邻幽筑，莫倦天台尘土深。
黔南驿中题壁
孙清元（清代）

一驿出青背，一驿落井底。一驿岩罅间，一驿水声里。

夜夜夜猿啼，家山隔千里。
舟中书事
张耒（宋代）

久客益知行路难，镜中双鬓不须看。
山川积雪坚冰地，舟楫长淮古汳间。
馈费主人勤俗礼，书来故里劝加餐。
北归渐踏尘埃道，尽日危亭且看山。
凤栖梧
景覃（金朝）

倦客情?纷似缕。小院无人，卧听秋虫语。归意已搀新雁去。晚凉更作潇潇雨。架上秋衣蝇点素。冷菊戎装，尚被春花妒。别有溪山容杖履。
王维吴道子画
苏辙（宋代）

吾观天地间，万事同一理。
扁也工斫轮，乃知读文字。
我非画中师，偶亦识画旨。
勇怯不必同，要以各善耳。
壮马脱衔放平陆，步骤风雨百夫靡。
美人婉娩守闲独，不出庭户修容止。
女能嫣然笑倾国，马能一踧致千里。
优柔自好勇自强，各自胜绝无彼此。
谁言王摩诘，乃过吴道子。
试谓道子来置女，所挟従软美。
道子掉头不肯应，刚杰我已足。
自恃雄奔不失驰，精妙实无比。
老僧寂灭生虚微，侍女闲洁非复婢。
丁宁勿相违，幸使二子齿。
二子遗迹今岂多，岐阳可贵能独备。
但使古壁常坚完，尘土虽积光艳长不毁。
寄题黄及之谷神馆
陈瓘（宋代）

昔日传闻构馆新，标名今已几经春。
心安即是长生路，世乐无过自在身。
虚室久扃闲岁月，白头不减旧精神。
蓬莱未要香山客，且作潜溪百岁人。
丐僧
李觏（宋代）

靡靡步康衢，喋喋问流俗。谁将今日财，愿易来世福。

休论身善恶，佛眼重金玉。
鹧鸪天·岁月如驰乌兔飞
杨冠卿（宋代）

岁月如驰乌兔飞。情怀著酒强支持。经年不见宫妆面，秾碧谁斟翡翠卮。江路晚，夕阳低。奚奴空负锦囊归。欲凭驿使传芳信，未放东风第一枝。
和郭功甫题客馆韵
洪刍（宋代）

容膝柴门觉易安，数椽喜枕寺东山。雁飞不到吾来此，燕亦知归客未还。

梦断霜钟年欲晏，愁听蛮鼓鬓先班。自公退食门长掩，未必邻僧似我闲。
元衍曹居士挽诗
虞俦（宋代）

与物初无竞，安居不用名。
平生惟下泽，月旦有南评。
岁月惊飘忽，乡闾失老成。
联翩先友记，百代许同声。
诘朝，进书西宫，问卢九修撰借马戏奉绝句
范梈（元代）

作书太史具有喜，徒步拾遗方可忧。明日待朝天上去，何由赠我紫骅骝？
青海卧疾之作 其二
佚名（唐代）

邂逅遇迍蒙，人情讵见通？昔时曾虎步，即日似禽笼。

有命如朝露，天依类断蓬。缅怀知我者，荣辱杳难同。
舞春风
冯延巳（五代）

严妆才罢怨春风，
粉墙画壁宋家东。
蕙兰有恨枝犹绿，
桃李无家花自红。
燕燕巢时帘幕卷，
莺莺啼处凤楼空。
少年薄倖知何处，
每夜归来春梦中。
孟津雨望
萧鸿吉（清代）

河朔春悯旱，生机郁草木。麦苗不盖地，蓬块纷满目。

今晨渡孟津，微雨洒河曲。一色含新姿，风穗净摇绿。
中秋卧病
王绂（明代）

今夜中秋月自圆，病躯谁复对婵娟。清光深有怜人意，转入斜窗落枕边。
送别史友六首
敖陶孙（宋代）

过淮读二山赋，举世识三槐家。
熊鱼等所欲者，兕虎敢叹非耶。
目疾呈深甫
刘敞（宋代）

久思废耳目，乃复困观瞻。默坐但凭几，幽居长下帘。

玄黄迷宇宙，明晦错乌蟾。万事形骸外，人将不汝嫌。
赠陈宗之二首
叶绍翁（宋代）

官河深水绿悠悠，门外梧桐数叶秋。
中有武林陈学士，吟诗销遣一生愁。

十载京尘染布衣，西湖烟雨与心违。
随车尚有书千卷，拟向君家卖却归。
白牡丹
王镃（宋代）

翠云低护玉楼台，露洗香苞逐渐开。
昨夜赏花人酒醉，月中错认水晶杯。
西江月·拨动顶门关捩
萧廷之（宋代）

拨动顶门关捩，自然虎啸龙吟。

九还七反义幽深。出入不离玄牝。

运用玉炉火候，鼎中炼就真金。

强兵战胜便收心。妙在无伤无损。
作蜂室
刘跂（宋代）

栽基植甓作蜂室，其阳分孔便出入。悬窠毒螫非尔匹，百卉芳华登股膝。

孙息蝉联深洞房，露结膏凝如截肪。比功九粒冠百味，削滓犹堪资夜光。

怜尔于人甚无负，一世分甘身独苦。高崖熏灼弥更难，且复留连小环堵。
秋暑
谢薖（宋代）

秋暑不可奈，秋风殊未来。何时疏画扇，无处觅凉台。

谁谓月离毕，空惊山殷雷。愁闻老农语，南亩半黄埃。
秋华四首 其四 菊
朱熹（宋代）

青蕊冒珍丛，幽姿含晓露。政尔破荒寒，讵免伤迟暮。
和侄邦彦登道山亭诗
许景衡（宋代）

缥缈三山海上州，登临便觉压鳌头。风云出没千寻塔，烟雨溟鳌几叶舟。

嶷嶷朱颜方照日，萧萧霜鬓独惊秋。人间荣悴何须较，且把吟笺敌酒筹。
送苏念八郎下第西归梁益
苏籀（宋代）

金昌亭下泊舟舻，木马关西赵郡苏。
建邺鱼飧武昌水，延陵皋壤霸王都。
吾髯轩轶登楼赋，汝器切磨清庙瑚。
刷羽三余鸿鹄举，亨衢甲乙看先驱。
秦淮官柳二首之二
贺铸（宋代）

西来载病一扁舟，建业江山负胜游。
杨柳经眠方自得，蒲帆临挂复迟留。
长条似舞前溪曲，卷叶宜翻出塞愁。
想见南朝旧人物，可怜能个样风流。
赠吉甫侄
吕川（宋代）

峨眉月浸千秋雪，太华峰摇十丈莲。一见升平玉清客，雪莲声价顿销然。
当西曲变歌三章 其三
姚燮（清代）

瘈狗不愁顶生角，盲马何能识山岳？煮硝炼磺求外丹，升天犹易脱骨难，肥肉留与他人餐。
答赵宗白宣州寄诗次韵
区仕衡（宋代）

三载樟亭信到迟，偏劳双鲤寄相思。
玄晖有兴期频订，太白曾游亦自奇。
顾我尝为秋圃客，知君不废敬亭诗。
未须更道澄江练，只候飞凫上赤墀。
元祐末宿秋试院曾和王敏父四诗是时以疾先出院方欲出而未得况味有类今日追用前韵再赋四首 其四
李之仪（宋代）

十年三拜东门敕，长是寻灯濯污裾。赢得平安题报历，不妨朋友校残书。

歌传鹊鼠非行路，咏入乌狐愧大车。物物背驰将老矣，定知身世欲何如。
悼霍山
释月涧（宋代）

老倒霍山无赖吒，妙高峰顶恣抛沙。大开死口凌霄上，又是一番重退牙。
题花光长老画 其一
韩驹（宋代）

晓出花光寺，云沙照眼新。归来看图画，借问若为真。
双松图为陈叔谦赋
倪谦（明代）

几年游宦红尘陌，处处垂杨荫华宅。东风吹春入绮园，名花旖旎饶颜色。

东家锦幄笼牡丹，西家红药围雕阑。髯松偃蹇挺孤秀，诗人移植庭前看。

陈生好事者，家有琴月楼。绕楼不种閒草木，从人貌得双苍虬。

弹琴玩月有真趣，岁寒对此情夷犹。披图一见之，如向徂徕野。

天风飒飒毛骨寒，恍讶奔涛座中泻。却嗟举世爱妍华，得似陈生怜丑䰩。

抽毫为生赋，思与神俱清。何当登生楼，试鼓三尺冰。

洗我平生尘土梦，刁萧听作松风声。
蝶恋花 春暮忆撷芬二妹、逸青三妹
吕采芝（清代）

寂寞重帘庭院悄。门掩梨花，燕子归来早。寒食清明都过了，池塘又见荷钱小。

极目荒烟迷古道。冀北江南，梦逐征鸿渺。盼得鱼书偏草草，近来肥瘦谁知晓。
天香 探梅惠山石浪山偕浣香弟作
顾翎（清代）

素影飘溪，暗琼浮笠，珊杖海月初挂。薄絮愁香，冰霞凝翠，瘦蝶怯寒欲化。

凤箫韵远，叹珠阁、零红将谢。探取鹤巢消息，倦游曲巷嘶马。

踏歌寻春来也。寄江潭、鱼书曾写。小凭疏窗如此，吟怀高雅。

寒静绿迷帘下。怜落砌、脂痕半狼藉。尔许高情，傍篱绕舍。
元夕度门出宫中月饼同赋 其三
袁宏道（明代）

曾是金娥印得成，留将旧样说阴晴。等閒放出中秋月，并与春灯一夜明。
剪春罗
许及之（宋代）

天亦费机巧，红葩剪似匀。丁宁弄刀女，故故莫争新。
杂记十首
刘克庄（宋代）

骏马如花妾，平生不负春。
如何飞燕语，不怒辇边人。
对菊有感
宋祁（宋代）

吹菊佳辰念物华，颜生不饭重咨嗟。
故园旧种犹存否，露损风摇著几花。
句
戴孚中（宋代）

唐室未应嫌季晚，相为不朽有元颜。
偈颂六十八首 其四十
释法薰（宋代）

铁壁铁壁复铁壁，那边那边更那边。事到极头须倒断，瞎驴𨁝跳过西天。
过家
黄庭坚（宋代）

络纬声转急，田车寒不运。
儿时手种柳，上与云雨近。
舍傍旧佣手，少换老欲尽。
宰木郁苍苍，田园变畦畛。
招延屈父党，劳问走婚亲。
归来翻作客，顾影良自哂。
一生萍托水，万事雪侵鬓。
夜阑风陨霜，乾叶落成阵。
灯花何故喜，大是报书信。
亲年当喜惧，儿齿欲毁龀。
系船三百里，去梦无一寸。
送何水竹需次入剡易斋赴浙漕
沈说（宋代）

弟兄联骑出，秋色赴行装。
慈水瓜应熟，孤山桂又香。
对床村店寂，起饭晓灯凉。
到日分吴越，江流两岸长。
清明日与范季实诸人过胥泽民别墅小集二首 其一
孙觌（宋代）

水满双飞白鹭，花深百啭黄鹂。寒食清明过了，一川烟草离离。
题时遁泽画卷十首
王柏（宋代）

礉礉石林立，滃滃云壑閟。
万杉最深中，莫有前朝寺。
陈缉熙修撰先陇十咏 其五 天平岚翠
韩雍（明代）

天平带晴岚，苍翠弥峦冈。松筠既丛茂，泉石亦幽芳。

先正百世人，庙食山之阳。眷言慕遗德，至孝能显扬。
皇雅十首·《帝制》五章
尹洙（宋代）

於穆圣考，德无与偕。
匪勤于兵，北人遂来。
逮是三纪，远俗以怀。
生民休息，呜呼仁哉。
竹溪直院盛称起予草堂诗之善暇日览之多有可
刘克庄（宋代）

绝塞多为窟，秦时所筑城。
因怜吾马渴，教饮彼泉清。
霜雪卢龙塞，风烟骠骑营。
远从贰师垒，瞥过武安坑。
心警投鞭虏，身先荷杵兵。
宁为伏波死，不作李陵生。
东宫寿章
崔敦礼（宋代）

少阳腾耀毓青宫，玉裕渊冲穆睟容。
主鬯克承宸极重，问安勤致寝门恭。
温文齿胄全三善，晖润登歌备四重。
幼海光浮天序永，珠源衮衮日朝宗。
游灵隐高峰塔
苏轼（宋代）

言游高峰塔，蓐食治野装。
火云秋未衰，及此初旦凉。
雾霏岩谷秋，日出草木香。
嘉我同来人，久便云水乡。
相劝小举足，前路高且长。
古松攀龙蛇，怪石坐牛羊。
渐闻钟磬音，飞鸟皆下翔。
入门空有无，云海浩茫茫。
惟见聋道人，老病时绝粮。
问年笑不答，但指穴藜床。
心知不复来，欲归更仿徨。
赠别留匹布，今岁天早霜。
郊居
宇文虚中（宋代）

芒屦松冠野外装，茶铛药灶静中忙。含风荇逐波纹展，著雨花中土气香。

停策仰檐朝觅句，披襟穿树晚追凉。蓬蒿似欲荒三径，疏懒谁知意更长。
偈颂二百零五首
释正觉（宋代）

劫前机，肘后印，
用而无痕，空而不尽。
是谁造作大千，出自虚明方雨。
你侬欲去泥瘢，匠石不悭斤运。
月氐王头饮器歌
李昱（明代）

北风吹寒地椒短，捲毛绵羊尾脂满。国王爱饮芦酒浆，镔刀巧削玻璃椀。

玉洼云气蒸髓红，神光欲裂泥丸宫。血魂剺面诉上帝，怒鲸倒吸银河空。

紫檀琵琶作怨语，彩姬如花踏筵舞。岂知雠骨填糟丘，鬼马悲鸣草根雨。

湘鬼髑髅空独醒，刘伶坟上苔花青。何如将身制鹦鹉，生死不离双玉瓶。
座中咏蝉分韵得饥字
吴龙翰（宋代）

两翼才乾壳已离，便升乔木最高枝。银床落叶秋风里，金掌盘敧晓露时。

断续翻成无调曲，悲凉做出苦吟诗。前身应是夷齐辈，高卧西山自忍饥。
龙
李峤（唐代）

衔烛耀幽都，含章拟凤雏。西秦饮渭水，东洛荐河图。

带火移星陆，升云出鼎湖。希逢圣人步，庭阙正晨趋。
索居三首 其一
苏辙（宋代）

索居非谪地，垂老更穷途。去住看人意，幽忧赖我无。

小园花草秽，陋巷犬羊俱。近觉根尘离，忘言日益愚。
句 其一
吴激（宋代）

春风蜀栈青山尽，晓日秦川绿树平。
真觉赞
释可湘（宋代）

德山全其颠，岩头插其尾。
逼成一个老於菟，两眼眈眈没牙齿。
寿佟太夫人三月七旬晋九 其二
殷葆诚（清代）

诗礼传家重孝贤，芬扬彤管式绥边。每因助读添针线，屡为承欢彻珥钿。

风雨关怀先众起，晨昏著意后时眠。生平物力弥珍惜，八十年来未改弦。
石楼
文天祥（宋代）

晓色重帘卷，春声叠鼓催。
长垣连草树，远水照楼台。
八境烟浓淡，六街人往来。
平安消息好，看到岭头梅。
酬万年张郎中见寄
姚合（唐代）

贡籍常同府，周行今一时。谏曹诚已忝，京邑岂相宜。

黑发年来尽，沧江归去迟。何时得携手，林下静吟诗。
江城子·青青杨柳水边桥
石孝友（宋代）

青青杨柳水边桥。水迢迢。柳摇摇。缓引离觞，频驻木兰桡。我是行人君是客，俱有恨，总无聊。

冰澌波暖数琼瑶。舞晴飚。拂春潮。一片别魂，销尽遣谁招。不似严阳山上雪，魂易尽，雪难销。
句 其十
朱熹（宋代）

亦知真意还自在。
题九歌图
章甫（宋代）

大夫放逐沅湘滨，尝作九歌祠鬼神。
鬼神幽远不可见，肴酒芬芳犹福人。
餐菊佩兰君不识，从彼谗人为鬼蜮。
楚江呜咽楚云愁，坐对此图三叹息。
石室
徐安国（宋代）

编茅结屋附琳宫，索价何高少室同。妙黑流传天上去，一山松竹独吟风。
江南曲 其一
毛直方（宋代）

津头闻别语，三载以为期。安得中山酒，醒日是归时。
采桑子
晏几道（宋代）

花前独占春风早，长爱江梅。秀艳清杯。芳意先愁凤管催。

寻香艳闲人后，此恨难裁。更晚须来。却恐初开胜未开。
龙湾阻风次日舟人必行解舟风回喜赋
何中（元代）

东风吹船行，西风留船住。髼松黄头郎，作底使风去。

芦篷两扇当江开，船船相趁风初回。龙渊烟气隔洲失，宣化山光随棹来。

潮头又上推船走，一时便过新河口。两人胜负篷底棋，船行迟速人不知。

黄头郎，稳扶柁，信风宿。大信肉色花枝红，采石酒波春水绿。
沁园春（子寿母）
王野（宋代）

月地云阶，碧山丹水，春满北园。正慈闱初度，酡颜绿发，黄堂称寿，画戟朱幡。戏彩斓斑，安舆游衍，未数当时莱与潘。今朝好，把一家和气，散在千门。

潜藩。误玷君恩。人尚说、淳熙前状元。幸物情如旧，亲年未老，且开玉帐，共祝金樽。罗绮飘香，管弦度曲，晚岁欢娱谁与论。亭峰宴，似仙家大姥，尽见曾孙。
清平乐
石正伦（宋代）

香摇穗碧。梅巧红酥滴。云涴宝钗蝉坠翼。娇小争禁酒力。

绣窗芳思迟迟。无端又敛双眉。贪把兰亭学字，一冬忘了弹棋。
按田
黄庭坚（宋代）

河水积峥嵘，山雪晴索寞。
幽斋怯寒威，况复出城郭。
马为蝟毛缩，人叹狐裘薄。
淤泥虎迹交，丛社乌声乐。
桥经野烧断，崖值天风落。
泄云迷鸿蒙，戴石瘦荦嶨。
攀缘若登天，扶服如入橐。
穷幽至河麋，落日更盘礡。
新民数十家，飘寓初栖托。
壮产无惰农，荒榛尽开凿。
临流遣官丁，悉使呼老弱。
恩言谕官意，鄣水陂可作。
春秧百顷秔，秋报千仓获。
掉头笑应侬，吾麦自不恶。
麦苗不为稻，诚恐非民瘼。
不知肉食者，何必苦改作。
我行疲鞍马，且用休羁络。
艰难相顾叹，共道折腰错。
势穷不得已，来自取束缚。
月明夜萧萧，解衣宽带索。
卧看云行天，北斗挂屋角。
析薪爨酒鼎，兴至且相酌。
守株待兔
韩非子（先秦）

宋人有耕者。田中有株。兔走触株，折颈而死。因释其耒而守株，冀复得兔。兔不可复得，而身为宋国笑。
迁秋日书怀初不知选法以编脩升主事故戏之
曹义（明代）

生来性癖不随圆，富贵穷通总听天。一举谬为金榜客，十年滥听玉堂仙。

考成尽道沾殊渥，列职谁知是左迁。几度寻思惭又喜，圣恩如海俸如泉。
巫山一段云 起云峰 以上十二首见花草粹编卷
赵孟＊（元代）

袅娜江边柳，飘摇岭上云。卸帆回棹楚江滨。归信夜来闻。欲拂珊瑚枕，先董翡翠裙。江头含笑去迎君。鸾凤尽成群。
方春时群免食麦先生置罝焉终无所获今者原头
王洋（宋代）

吴山积雪不润麦，客子思乡疑卜宅。
先生好客如聚书，岂料向来遭五厄。
{左夋右兔}{左夋右兔}自是安无虞，尔身那计归庖厨。
遐方自此欲同轨，书文正合求长须。
当时咀食应矜狡，汤饼于今得称巧。
幸因所嗜同一烹，吾鼎饶伊送肝脑。
游君山六首 其六
苏仲（明代）

一点青山一片云，湖中烟景四时新。居无庐舍惟禅寺，人有梵时共鸟邻。

入望渺然都是水，静观真觉不沾尘。乾坤此地无游览，醉梦人间度几春。
竹下见兰
郑清之（宋代）

竹下幽香祗自知，孤高终近岁寒姿。
垂杨曼舞多娇态，倚赖东风得几时。
望南山别峰见树间烟出知有隐者
方回（元代）

南山有别峰，石树相因依。
兹晨偶流目，遥见青烟微。
未知此林偶，谁家掩荆扉。
我亦欲一往，结茅纫槲衣。
秋饭所种粟，春羹自生薇。
今年四阅月，孤城闭贼围。
当其薪粲绝，无翅何由飞。
客谓郊关外，似觉事转非。
岁俭剽夺急，村荒游徼稀。
豺狼方磨牙，择人以自肥。
市隐世态恶，岩栖心事违。
四海岂不广，惆怅将焉归。
闷书
寇准（宋代）

秋忆故乡魂欲断，晚临寒浦思如流。
归来古屋寒灯暗，能较骚人几处愁。
品令 咏棋
杨泽民（宋代）

日长风静。浓香在、珠帘花影。棋具对著明窗近。未排角势，鸦鹭具分阵。

双叠远山非有恨。正藏机休问。便如喝采争堂印。

局番无定。有幸君须尽。
赠丘执礼
曹勋（宋代）

北客南来尘土甚，洞沂正欲咏清深。
舟行云驶方求问，鹤怨猿惊不可寻。
缝掖颇闻临泮水，沧浪应许听拿音。
果容请问期先报，太岁何时合守心。
被命修一统志先师司寇公完书也感而有作三首 其三
韩菼（清代）

踏红重到碧山堂，叹息音容未渺茫。佳句壁间枯落墨，小松阶下惨成行。

少孙敢附龙门末，后郑常依马帐旁。犹是旧游风月地，孤灯夜雨照凄凉。
谢人致蟹
方岳（宋代）

除却金虀霜后枨，更无一物可诗情。
诚斋配以彭生脔，岂不冤哉五鼎烹。
句
释惠崇（宋代）

坐石云生袖，添泉月入瓶。
竹山
史懋锦（明代）

冥搜携伴窥山腹，鬼斧神工眩心目。鼋鼍之窟蛟龙宫，飞仙羽心纷游踪。

岿然足山当湖冲，上有古刹淩空蒙。登峰放眼渺无际，浮乾荡坤开心胸。

秋云明净秋飙爽，三万六千平入掌。水天相接涵虚无，点点青螺波下上。

莫向桃源问仙谷，石床丹灶在幽瞩。谁道竹山无足奇，竹山之奇在山足。
远行
胡宿（宋代）

古有悲秋篇，远行第三句。人情重辞家，客意倦长路。

征马陟前冈，栖乌集乔树。惨淡层阴生，号呼劲风怒。

匣琴徒自携，杯酒与谁遇。衣带缓于前，衣香非复故。
好事近
曹勋（宋代）

潮尽海波平，赏尽绿烟凉月。罗袂乍迎风快，悄喜欢不彻。

一年好处记如今，朝暮更无热。庭院晚来些雨，是开尊时节。
陪新进士公宴用太守韵
刘克庄（宋代）

去年黄敕许怀归，拭目乡邦一段奇。
老马不堪空冀野，大鹏自合化天池。
琼林花发浑如昨，玉塞锋销未有期。
汲汲九重方旰食，吾侪何以补明时。
次本斋韵
牟巘（宋代）

七十八春华发老，斡旋文鼎力犹堪。
品题人物多成传，管领溪山尽属衔。
了不安排方是适，本无全缺又何惭。
夸传析国睢阳冠，五字新诗落枕函。
忧居杜门久废笔砚兹因卜筑辄有所感不免破戒
吴芾（宋代）

平生事幽讨，性与山水便。
晚岁辟三径，颇喜得地偏。
远不去桑辟，近与松楸连。
青山枕其后，流水绕其前。
群山更簇簇，左右相周旋。
栋宇虽未立，气象已足观。
旁人笑我拙，空囊无一钱。
何苦欲架屋，作此烦恼缘。
我岂不自知，老去将终焉。
游居与寝卧，安可无数椽。
人生七十稀，自古尝有言。
我今五十七，髭鬓已皤然。
纵使此身健，前去能几年。
仕宦虽龃龉，亦复忝蕃宣。
向来为亲养，犹或强著鞭。
今既成永感，前事都弃捐。
傥或未死灭，誓将老林泉。
遂此卜筑志，闭门日高眠。
栽花满我屋，种竹环我园。
山上创一堂，湖中具一船。
从容与亲旧，取次中圣贤。
虽无万钟禄，虽无二顷田。
胸中富邱壑，眼界饱风烟。
自足了一世，此外休问天。
昭君怨
顾钰（清代）

红妆千里为和亲，倾国芳姿画未真。不恨妾身投塞外，却怜汉室竟无人。
钱张郎中
陈舜俞（宋代）

莫爱卞山色，莫羡苕水清。
山高天早寒，水深潜浪生。
维此贤丈人，宇韵和且平。
冷清窅无威，妍词吐春英。
众人翫其华，君子挹中情。
恺悌神所劳，假乐眉寿并。
安车省家园，华艾立儿甥。
邦君示尊礼，宴衎既丰盈。
言还湖上居，载酒饯东城。
宾醉可复诉，贵老事非轻。
赠黄元吉
释绍嵩（宋代）

此客非常客，搜诗病入神。
锦囊称具眼，文学老於身。
机息知名误，家因守道贫。
仍闻猿与鹤，与尔转相关。
沁园春·道本虚无
李道纯（元代）

道本虚无，虚无生一，一二成三。更三生万物，物皆虚化，形形相授，物物交参。体体元虚，头头本一，未许常人取次谈。虚无妙，具形各相貌，虚里包含。虚中密意深探。致虚极、工夫问老聃。那虚寂湛然，无中究竟，虚无兼达，勘破瞿昙。象帝之先，威音那畔，清净虚无孰有儋。诸玄眷，以虚无会道，稽首和南。
西河晚望
赵纯碧（清代）

帘动晚风侵，秋花红一亭。残阳照溪水，烟柳锁秋屏。

树远前村绿，檐低晚火青。归来仍独立，凉露忽飘零。
十月十五日山中下视云气自山椒
洪炎（宋代）

一岁下元日，千山小雪天。云层生远壑，雨渰隔平川。

放牧虚横笛，樵苏乐静眠。遥知载酒客，无路到斋前。
九月十六日出郡登舟如钱塘十七日舟中杂兴
汪莘（宋代）

两夜江心对泬寥，恍兮惚裹有逍遥。
堂堂皓月排空出，自觉精神涌碧霄。
题卷子会
程公许（宋代）

龙飞景运诏宾兴，将相之阶自此升。
毛颖铦锋须快战，楮生衷甲作先登。
精思可使文加点，抄写能令价倍增。
努力杀青男子事，功名未尽剡溪藤。
古墙行
杨载（元代）

建炎白马南渡时，循王以身佩安危。疏恩治第壮舆卫，缩板栽干由偏裨。

下锸江城但沙卤，往夷赤山取焦土。帐前亲兵力如虎，一日连云兴百堵。

引锥试之铁石坚，长城在此势屹然。上功幕府分金钱，欢声如雷动地传。

尔来瞬息逾百年，高崖为谷惊推迁。华堂寂寞散文础，乔木惨淡栖寒烟。

我入荒园访遗古，所见惟存丈寻许。废坏终嗟麋鹿游，飘零不记商羊舞。

王孙欲言泪如雨，为言王孙毋自苦。子孙再世隳门户，英公尚及观房杜。

如君百不一二数，人生富贵当自取，况有长才文甚武。

公侯之后必复初，好把家声继其祖。
早行遇雨
袁说友（宋代）

约得东风二月春，稍陪孤櫂晓溪行。
酒能宽我三更梦，雨不饶人半日程。
愁对梅残初话别，懒看桃艳欲欣荣。
红尘未踏心先退，不是宵长故独醒。
古离别
韦庄（唐代）

一生风月供惆怅，到处烟花恨别离。

止竟多情何处好，少年长抱少年悲。
颂古一百则
释正觉（宋代）

秤头蝇坐便欹倾，万世权衡照不平。
斤两锱铢见端的，终归输我定盘星。
永新贺升卿著春秋会正论屡督跋戏往
周必大（宋代）

三传名家各是非，圣经元自许传疑。
迟迟著语君知否，游夏犹难措一辞。
龙泓洞
董嗣杲（宋代）

葛翁行满赤乌年，丹灶离披已绝烟，
龙在此泓谁可见，路通别邑自相传。
树头雷雨遗神火，岩腹莓苔带海涎。
幽州会饮
汪元量（宋代）

客路相逢在异乡，佐尊先得杜韦娘。
舞回锦臂花争艳，醉吸金波月斗光。
他日未忘今日乐，老年须记少年狂。
五陵游侠休相笑，归去奚奴有锦囊。
绿野亭 其三
郑伯玉（宋代）

吾爱高秋亭上望，水风凉澹惬幽情。山形左右互拱揖，海气旦幽多阴晴。

西畴农歌罢亚熟，北埭渔唱沧浪清。人生得酒且自适，何必身后立空名。
次廉布书事三首呈郎中机宜韵
邓仁宪（宋代）

五星不循轨，征战未应休。
妇叹怀空室，鹤鸣增旧愁。
刘公三见顾，诸葛万机投。
四海今多病，维摩分外忧。
题盛彥光少府丘壑轩
曾几（宋代）

何许觅丘壑，不专在山林。
胸次傥萧散，市朝有幽寻。
只今谢幼傥，超然抱遐心。
俯仰得佳趣，何尝日登临。
我虽非夔旷，粗亦能赏音。
不用一再鼓，山高水深深。
次韵王给事观殿试唱名 其二
韩驹（宋代）

马革包尸誓此生，岂知今日塞尘清。强随举子论兵要，直为君王下诏明。

老将犹能贾馀勇，少年未分怯先声。元戎十乘他时事，莫厌边亭夜报更。
偈颂三十四首
释如净（宋代）

当堂不露，主人翁元是旧时。
借影全彰，第一座屈烦今日。
雪夜金乌历堂，炎天玉兔转怀。
妙叶儿孙，全该祖父。
木人执板云中拍，石女含笙水底吸。
费地山求题露轩小楷卷
郑孝胥（清代）

翰苑风流墨似金，晋唐小楷费研寻。老夫臂指僵难使，空有群鸿戏海心。
乙卯都门杂感 其三
唐烜（清代）

南郭方隐几，君平正下帘。新丛培药本，细字认书签。

散漫妻孥怪，疏狂故旧嫌。料无白衣使，生惜后陶潜。
新亭
杨备（宋代）

满目江山异洛阳，北人怀土泪千行。
不如亡国中书令，归老新亭是故乡。
喜雨
梅尧臣（宋代）

冬涉春无雨，侵晨忽沛然。
燕曾知社後，雷未发声前。
细湿林花暗，轻沾土脉全。
看看一百五，风势莫狂颠。
寄菊坡吴府判
黄庚（元代）

客怀元自恶，非是为秋悲。
一别又三载，百年能几时。
音书无雁时。音书无雁寄，
心事有鸥知。遥想菊坡菊，
西风香满篱。
横吹曲辞。入塞曲
沈彬（唐代）

欲为皇王服远戎，万人金甲鼓鼙中。阵云暗塞三边黑，

兵血愁天一片红。半夜翻营旗搅月，深秋防戍剑磨风。

谤书未及明君爇，卧骨将军已殁功。

苦战沙间卧箭痕，戍楼闲上望星文。生希国泽分偏将，

死夺河源答圣君。鸢觑败兵眠白草，马惊边鬼哭阴云。

功多地远无人纪，汉阁笙歌日又曛。
记岁首乡俗寄子瞻二首 其一 踏青
苏辙（宋代）

江上冰消岸草青，三三五五踏青行。浮桥没水不胜重，野店压糟无复清。

松下寒花初破萼，谷中幽鸟渐嘤鸣。洞门泉脉龙睛动，观里丹池鸭舌生。

山下瓶罂沾稚孺，峰头鼓乐聚簪缨。缟裙红袂临江影，青盖骅骝踏石声。

晓去争先心荡漾，莫归誇后醉从横。最怜人散西轩静，暧暧斜阳著树明。
送赵达明太社知江州
喻良能（宋代）

天上佳公子，人间少吏师。
文华绅笏服，名字冕旒知。
剸决监州日，舂容栗社时。
未成持从橐，聊复把州麾。
京邑期蒙福，湓城望宠绥。
朱轓临境土，竹马走童儿。
去兽同均辈，蠲逋继浚之。
政成遄入觐，献纳日论思。
赠云庵董道人
何梦桂（宋代）

一坞寒云暝不开，茅檐低压半苍苔。近来云出不成雨，莫遣无心出岫来。
渡江云（西湖十咏·三潭印月）
陈允平（宋代）

三神山路杳，六鳌驾浪，幻境□西湖。水连天四远，翠台如鼎，簇簇小浮图。烟沈雾迥，怪蜃楼、飞入清虚。

秋夜长，一轮蟾素，渐渐出云衢。遥看寒光金镜，皓彩明榼，正人间三五。总输与、鸥眠葑蓼，鹭立菰蒲。笙歌唤醒鱼龙睡，向贝阙、争取明珠。清梦断，西风醉宿冰壶。
别李德翁
尤袤（宋代）

长恨古人少，斯人今古人。
二难俱益友，两载觉情亲。
世态深难测，心期久益真。
相看俱半百，此别倍酸辛。
题刘朝英进齐
杨万里（宋代）

灯火三更雨，诗书一古琴。
惟愁脚力软，未必圣门深。
莫笑云端树，初如涧底针。
不应将一第，用破半生心。
清明日偶成 其三
王世贞（明代）

杨柳梢头扬酒旗，软舆凭着暖风吹。未论天地藏身处，不起儿孙异日悲。
短章二首
刘克庄（宋代）

少日喜累句，暮年多短章。
假令重盛壮，展拓不能长。
众芳所
胡仲弓（宋代）

接{上四下离}倒著醉花傍，染得衣巾一味芳。
说与园丁严锁钥，免教韩寿去偷香。
长安早春　一作张子容诗
孟浩然（唐代）

关戍惟东井，城池起北辰。

咸歌太平日，共乐建寅春。

雪尽青山树，冰开黑水滨。

草迎金埒马，花伴玉楼人。

鸿渐看无数，莺歌听欲频。

何当遂荣擢，归及柳条新。
大游仙诗（一作欧阳炳）
欧阳炯（唐代）

赤城霞起武陵春，桐柏先生解守真。白石桥高曾纵步，

朱阳馆守每存神。囊中隐诀多仙术，肘后方书济俗人。

自领蓬莱都水监，只忧沧海变成尘。
酬王判官和九日韵
陈傅良（宋代）

翩翩公子一何佳，衔金穷山薄岁华。
独自把将诗过日，不知梅影下窗纱。
次韵陈叔强见寄
戴复古（宋代）

穷通元有命，富贵柰无缘。
对此黄梅雨，歌君白雪篇。
风生三尺剑，梦逐五湖船。
白首成何事，归来敢问天。
自西桥至紫温载酒作乐即事呈府公四首 其一
刘敞（宋代）

欲暖水流初泛泛，半閒人意正悠悠。清觞自可轻捐日，高管无端吹暮愁。
偈颂一百五十首 其一三九
释心月（宋代）

空手把锄头，步行骑水牛。人从桥上过，桥流水不流，动地清风来未休。

咄，下座佛殿，别听因由。
别饶子闻 其三
尹台（明代）

轺车戒严命，肃肃指南彊。念子远行迈，执手衢路旁。

拊剑激清瑟，悲歌慨以慷。矫矫云中鹄，翩翩厉鸣翔。

戢羽乍同止，展翮忽一方。欲从不可得，即置终难忘。

愿勖崇明德，功业期自扬。
宿青牛谷
杨衡（唐代）

随云步入青牛谷，青牛道士留我宿。

可怜夜久月明中，唯有坛边一枝竹。
金陵有见
陈繗（明代）

金陵多好景，一见便繁华。杨柳三春态，芙蓉四季花。

池涵云影布，楼得月轮斜。谁觉心中事，綦巾忆旧家。
王道者
韦庄（唐代）

五云遥指海中央，金鼎曾传肘后方。三岛路岐空有月，

十洲花木不知霜。因携竹杖闻龙气，为使仙童带橘香。

应笑我曹身是梦，白头犹自学诗狂。
闲游
李商隐（唐代）

危亭题竹粉，曲沼嗅荷花。数日同携酒，平明不在家。

寻幽殊未极，得句总堪夸。强下西楼去，西楼倚暮霞。
龙仁陔方伯挽词
林旭（清代）

精力平生小物穷，空馀丹旐返寒风。黄泉袒括知迎母，青史循寒合传公。

火烈犹存辍舂爱，水清自励斩刍忠。我稽祀典勤官在，不讼甘陈昔日功。
芦花
倪璧（清代）

蓼渚西风九月秋，丛芦招雁下汀州。渔舟唱晚人何处，烟水茫茫古渡头。
春夜温故六言二十首
刘克庄（宋代）

向来动脚已谬，末后濡尾转非。
伏生力辞不至，申公不合而归。
过淇县怀同年高振声给事
彭定求（清代）

杏林追数旧游人，屹立朝阳一直臣。苦节偏能撄虎穴，孤忠肯惮拂龙鳞。

藁街授首天刑速，郿坞燃脐国典伸。今日淇西容隐遁，停云冉冉感参辰。
绍兴祀大火十二首
佚名（隋代）

有俨其容，有洁其衷。
屹屹崇坛，伊神兴通。
神肯降格，嘉神之休。
虔恭降登，神乎安留。
故太恭人董氏挽词五首 其四
杨万里（宋代）

九秩开鸿算，前春祝寿觞。秦淮作椒柏，钟阜当星香。

花压藤舆重，游回绣幰凉。诸台谁有母，羡杀綵衣郎。
叠韵
刘敞（宋代）

图书如蘧庐，吏事累志意。招邀即逍遥，醉寐自弃置。
孤屿
张又新（唐代）

碧水逶迤浮翠巘，绿萝蒙密媚晴江。

不知谁与名孤屿，其实中川是一双。
赠僧
陆游（宋代）

长明灯下三更雨，旦过寮前万里身。
正使未能超佛祖，也应小胜市朝人。
赠李克庵楚中开府
杨起元（明代）

圣主垂情四海穷，特俞京兆镇荆中。当年箘簬三邦罕，近日流荆七泽同。

江汉西悬流浩浩，山陵南望气葱葱。不须更上筹边策，自古安民是禦戎。
过安仁
黄鉴（宋代）

早发磐溪挂短篷，朔风吹雨晓蒙蒙。
润含野色沾衣湿，暖逐春蒙养土融。
图画宛然山远近，人家对住水西东。
驿亭记得停车处，枫树曾连夕照红。
阙题
陈向廷（明代）

胜地阴阳会，灵源造化功。招提疑佛力，开辟谢愚公。

世界三千疑，云霞咫尺中。江流瞰衣带，村落隐蒿蓬。

百折缘孤磴，千章护法宫。雪花飞瀑布，笙响奏松风。

磬度诸天静，灯传上刹红。玉环留变化，金锁没玲珑。

净室虚窗白，禅房曲径通。磨崖寻古碣，卓锡跨飞虹。

极岸喧归棹，危檐对晚鸿。诸形皆有漏，浩劫杳无穷。

寂寞三乘远，皈依四谛同。道心得寥廓，佳兴到鸿濛。

岂有无生诀，苍茫叩碧空。
冬眺
宋祁（宋代）

城外斜光角已催，城头倦客首空回。
星霜牢落凋年往，天地苍茫暝色来。
千尾昏鸦愁迥戍，几蹄征马思穷埃。
使君兴罢惟无绪，不是登高能赋才。
走笔次韵张以道 云北
史浩（宋代）

幽岩列仙貌，阴雪如粉扑。矧当摇落时，宛见沙漠北。

朔风吹不动，中有难凋木。吾尝爱此景，小驻葛陂竹。
雪中寄卢延让秀才
吴融（唐代）

苦贫皆共雪，吾子岂同悲。永日应无食，经宵必有诗。

渚宫寒过节，华省试临期。努力图西去，休将冻馁辞。
拜新月 七夕
左锡嘉（清代）

一缕云纤，三篙水浅，月向花梢斜挂。开了牵牛，正新秋良夜。

问乌鹊，记否、填桥岁岁辛苦，却为双星催驾。织就机丝，抵得相思词帕。

度金针、女伴联吟社。但偷乞、巧思谁多寡。此际银汉苕苕，只玉绳低亚。

便今宵、别绪从头话。知多少、暗泪临风洒。料应省、天上人间，总离愁难写。
梅花二首
王初（唐代）

应为阳春信未传，固将青艳属残年。

东君欲待寻佳约，剩寄衣香与粉绵。

迎春雪艳飘零极，度夕蟾华掩映多。

欲托清香传远信，一枝无计奈愁何。
答余洪范二首
黄庭坚（宋代）

道在东西祖，诗如大小山。
一家同雪月，万事废机关。
天上麒麟阁，山中虎豹闲。
何时得丘壑，明镜失朱颜。
挽同衣 其二
释居简（宋代）

印佩三周法，莲栽十丈花。源寻南岳正，路革化城差。

静与月分座，闲如云住家。不知百世后，谁索紫金车。
杂赋十二首 其一
陆游（宋代）

地炉夜热麻䕸暖，瓦釜晨烹豆粥香。不是有心轻富贵，从来吾亦爱吾乡。
合溪座上
钱时（宋代）

深碧沉沉冷欲秋，此时亭上饱追游。
溪分溪合关何事，尚欠圜机订九流。
蝶恋花（自东江乘晴过＿颐渚园小饮）
程垓（宋代）

晴带溪光春自媚。绕翠萦青，来约东风醉。云补断山疏复缀。雨回绿野清还丽。

拄杖不妨舒客意。临水人家，问有花开未。江左风流今有几。逢春不要人憔悴。
瓠落剖两瓢一自携一挂杨漕田舍
曾习经（清代）

一瓢常自携，不乞邻舍浆。拟接河源水，试进昆仑觞。
玉楼春（大石）
周邦彦（宋代）

当时携手城东道。月堕檐牙人睡了。酒边难使客愁惊，帐底不教春梦到。

别来人事如秋草。应有吴霜侵翠葆。夕阳深锁绿苔门，一任卢郎愁里老。
襄阳古乐府三首野鹰来
苏轼（宋代）

野鹰来，万山下，
荒山无食鹰苦饥，飞来为尔系彩丝。
北原有兔老且白，年年养子秋食菽。
我欲击之不可得，年深兔老鹰力弱。
野鹰来，城东有台高崔巍。
台中公子著皮袖，东望万里心悠哉。
心悠哉，鹰何在！
嗟尔公子归无劳，使鹰可呼亦凡曹，
天阴月黑狐夜嗥。
燕
王嵒（宋代）

一巢功绩破春光，絮落花残两翅狂。
月树风枝不栖去，强来言语泥雕梁。
送邹德久还乡在福唐作
李弥逊（宋代）

长松瑟瑟摇悲风，方床冷枕鸣秋蛩。
短衾客子起孤决，平明归思如春鸿。
我家君家各阳羡，梦寐不听闽山钟。
自从胡马饮江水，去住彼此随飞蓬。
那知万里一樽酒，天云落日聊春容。
野林秋净山更远，楼殿突兀藏丹枫。
银钩玉筹光照座，高歌大笑声摩空。
长亭著鞭莫太早，愁色正在登临中。
一身四海会面少，况我与子俱成翁。
径须留作千日醉，坐看春风舒小红。
醉拒霜
区怀年（明代）

珠帷银烛暝烟多，零落西风笑芰荷。白苧按歌情转剧，香肌微晕意先酡。

扁舟木末沈红粉，拾翠霜前失素娥。卯酒易醒人未识，肯教回雪擅凌波。
追悼亲哥
王炎（宋代）

昔在清华日，明珠掌上新。
岂期吾薄福，不见汝成人。
荒冢魂长夜，空山草自春。
姜凉无限恨，独坐一沾巾。
水龙吟 其一 次周月船
赵以夫（宋代）

塞楼吹断梅花，晓风瑟瑟添凄咽。关河万里，烟尘四野，眼前都别。

击楫功名，椎锋意气，是人都说。问周郎何日，小乔到手，为君赋，酹江月。

休把愁肠暗结。又相将、鲁云书节。锦围放密，金樽任满，歌声莫歇。

赢得朝朝，半醒半醉，佯痴佯劣。尽瞢腾，深入无何，管甚须鬓成雪。
次韵
韩淲（宋代）

交道弃如土，利害俱成风。士夫无宿业，反不类贱工。

平陆渺成江，千载生杰雄。阮籍未云达，黔娄安知穷。
张章简
岳珂（宋代）

予官京口，前后十年，接公之枌榆兮。读耆旧传，慨想其人，莫觌其居兮。

维帖之得，题标失真，几以迷其初兮。觉民跋證莫近斯，于以识公书兮。
感时二首
陈著（宋代）

一点忠忱无处输，与滔滔者走危途。
新声感泣尚书客，破镜传盟公主奴。
流散莫非中泽雁，死亡谁是首邱狐。
平生师友多黄土，吞哭何曾奠束刍。
偈五首·其四
释志璇（宋代）

声色头上睡眠，虎狼群里安禅。
荆棘林内翻身，雪刃丛中游戏。
竹影扫阶尘不动，月穿潭底水无痕。
仲秋之月诸弟燕私风月虽佳云雨或间五首 其一
皇甫汸（明代）

奉义游京邑，数载违亲宴。迢迢明月光，照我越江汉。

何如故乡明，及此清秋玩。镜彩揽未盈，璧景委才半。

桂树敷丹英，华萼纷相焕。虽谢西园悰，庶附南枝翰。
光禄董公挽词二首 其一
孙觌（宋代）

旧学江都相，遗忠太史家。绛帷今寂寞，青简尚光华。

谩奏三千牍，犹传四十车。诸生半齐鲁，东望涕横斜。
题赵价人姻丈仿渐江画册二首 其二
夏孙桐（清代）

通家年少叨青眼，七度东皋问起居。深语肯为商出处，初心悔不恋田庐。

海桑未睹徵天幸，楹帙重披叹劫馀。喜见贤孙珍手泽，碧芙蓉馆永藏储。
九月十四日夜枕不寐起视明月清寒著人泠然有欲仙之意
舒岳祥（宋代）

笋冠枕清泠，胡床坐空阔。鲜飙飞早霜，活水漾明月。

神游十丈莲，仰卧恣天阅。挽取河东流，黑我头上雪。

泥丸吐神光，陟降在金阙。湛然大圆镜，一悟万想灭。
列岫亭用范伯升韵
韩元吉（宋代）

自我来南溪，池塘几春草。
结茅依云端，爱此山回抱。
奇峰七十二，罗列景逾好。
岂殊谢公窗，澄江更萦绕。
孤城千家邑，一目可尽了。
植葵思夏深，种菊待秋杪。
物华静中见，至理得深造。
东山与鲁郊，底用评大小。
平生丘壑心，计拙讵能巧。
亭皋远俗客，曳杖日频到。
箪瓢乐未改，在涧槃亦考。
况有吾人诗，飘然异郊岛。
古意 其二
周映清（清代）

东山有佳木，上栖白项乌。晨昏恋旧巢，岁暮犹将雏。

雏成刷毛羽，振翮游上都。朝饮蓬池水，夕宿琼苑株。

亟归思反哺，岂谓身已孤。绕树三百匝，空使尾毕逋。

哀鸣白云端，苍昊不可呼。
句
张士逊（宋代）

人家飞鸟外，官舍翠屏中。
酬宋次道忆馆阁曝书七言
刘敞（宋代）

长廊复阁接天居，炎日清风蠹宝书。乍到似迷群玉近，餍观疑宝羽陵馀。

俊游真与尘埃隔，逸赏空惊应接疏。石室会须归史笔，周南宁复滞君车。
弇园杂咏四十三首 其八 饱山亭
王世贞（明代）

客但憩此亭，饱看山色足。若更入山深，宁知真面目。
大衍易吟四十首
方回（元代）

仁道成已极，体元乾长人。
独休不远复，当且学回仁。
送胜之宰仁和
韦骧（宋代）

霜风掠野卷愁云，紞紞催船画鼓频。方喜乡闾得贤宰，却惊燕席失佳宾。

去鄞迤逦穷残腊，渡浙依稀傍早春。恰幸主人真恺悌，承宣相与慰斯民。
书仁里族侄佐时家庆卷后八绝 其一
程敏政（明代）

弓冶相承每自怜，喜闻能受一经传。春风绿鬓芸香重，何止青云属少年。
唐多令 寄远
陆文圭（元代）

明艳注秋波。轻松绾髻螺。怕逢人、先敛双蛾。怯雨羞云情未稳，佳会少，远离多。梁绕忆清歌。兰舟肯再过。为他垂泪染香罗。欲倩鳞鸿将锦字，知别后，意如何。
醉蓬莱
仲殊（宋代）

望金华真界，宝婺星垣，瑞符玄动。羽葆来游，有八鸾环拥。日在龙房，下弦平月，见崧岳生申。天上三奇，人间五福，一齐景宠。

骞树七台，紫微金简，授箓延年，大椿腾颂。玉液称觞，引长生歌送。彩雾笼云，舞香花萼，降蕊珠仙众。太史多才，功成异日，鸣箫双凤。
春雨不止鲁漕有二诗因次韵 其二
吴芾（宋代）

春日固喜雨，雨多亦可已。若为尚霶𩃱，连月烟浪里。

江湖更瀰漫，不见蒲与苇。有时漏日光，烘云薄如纸。

欲晴又复阴，何以慰田里。郁郁不能舒，一坐四五起。
北征回銮诗
宋真宗（宋代）

锐旅怀忠节，群胡竄北荒。
坚冰销巨浪，轻吹集隹祥。
继好安边境，和同乐小康。
句
范彦辉（宋代）

何当日月明，痛洗苍生病。
寄宇文相公 其二
洪皓（宋代）

罗娑囚应释，鸡林厄荐阑。途无埋鼻热，地有裂肤寒。

反国公复相，还家我问安。如容陪骥尾，匪晚到馀干。
赠柳秀才三首 其二
刘弇（宋代）

奔走文场十载劳，归来三径满蓬蒿。麟穷西狩人谁念，龙卧南蓬节自高。

贫里田园居四壁，吟中风月笔千毫。早知今日诗书误，悔不当初学六韬。
送胡因甫知湘乡县
刘攽（宋代）

云水长沙国，铜章邑大夫。俗传鸮似鵩，仙化舄为凫。

卑湿加餐饭，弦歌岂壮图。洞庭见归客，书信不宜无。
风入松
张枢（元代）

春寒懒下碧云楼。花事等闲休，红线湿透秋千索，记伴仙、曾倚娇柔。重叠黄金约臂，玲珑翠玉搔头。

薰炉谁熨暖衣篝。消遣酒醒愁。旧巢未著新来燕，任珠帘、不上琼钩。何处东风院宇，数声揭调甘州。
送林毅夫西上
林希逸（宋代）

乃翁赋手妙驰名，白发青衫恨晚成。宋玉大招惭老友，枚皋末句属吾兄。

专场见说词锋锐，跨灶应知话柄行。圣御六龙新策士，输忠不厌字纵横。
新月
刘敞（宋代）

花外惊新月，春残复满弓。馀香轻坠露，疏影细寒风。

火禁通方俗，年华思老翁。清光堪半夜，稍醉玉壶空。
宿野人家
王炎（宋代）

破篱犬吠月将落，曲沼蛙号天欲晴。
日出东方尘满眼，不如欹枕梦魂清。
上巳日徐司录林园宴集
杜甫（唐代）

鬓毛垂领白，花蕊亚枝红。欹倒衰年废，招寻令节同。

薄衣临积水，吹面受和风。有喜留攀桂，无劳问转蓬。
秋陂道中三首 其一
赵蕃（宋代）

晨钟离野寺，早市出村墟。山在空濛里，路经崩缺馀。

崎岖方自此，阻绝信非虚。却羡林间翮，飞翔得自如。
古意席上为徐子宜侍郎赋
刘过（宋代）

桃李多芳妍，开落如春风。托身终自天，花不百日红。

残月望朝日，各自相西东。为君整仪容，照水不照镜。

为君进甘旨，君视肉有堇。悲歌欲感君，声若君不闻。

金玉徒结君，君看若浮云。父母长叹息，谓儿好容德。

脂泽固不妍，珠翠亦无色。娉婷艳阳春，自丑不自惜。

君心河汉流，为雨不复收。妾心东流水，赴海终不止。
赴楚州次自田途中阻浅，问张南史
刘长卿（唐代）

楚城今近远，积霭寒塘暮。水浅舟且迟，淮潮至何处。
仲常龙图自广中移帅闽
郑侠（宋代）

节钺依前向钓台，祥烟喜气两崔嵬。
民思父母无穷已，天借星辰有去回。
千里裤襦还众暖，三山楼阁为谁开。
须知道路先腾说，又见清凉古佛来。
颂古四十五首
释慧远（宋代）

雾卷云收，雷奔电烁。
眼暗耳聋。此错彼错。
错不错，何处著。
去兮住兮大匆匆，寂兮寥兮活鱍鱍。
出鸡鸣岭憩白竹院将入双仙省先墓
刘崧（元代）

晓出鸡鸣岭，东望马田山。喷薄流淙下，回环紫翠间。

地幽千竹净，院古一僧閒。郁郁松楸暮，归迟秪厚颜。
夜泛阳坞入明月湾即事，寄崔湖州
白居易（唐代）

湖山处处好淹留，最爱东湾北坞头。掩映橘林千点火，

泓澄潭坞一盆油。龙头画舸衔明月，鹊脚红旗蘸碧流。

为报茶山崔太守，与君各是一家游。
元宵宴康砺峰太史宅次韵
骆文盛（明代）

东风池馆雪消迟，雪色灯光映酒时。
夜半醉归河上路，马头明月正相宜。
山墅
方岳（宋代）

竹迳裹茅茨，荒烟晚未炊。
氄禽争灌木，吠犬守巴篱。
涉世终於拙，归田已自迟。
老亲头白尽，眠烟话吾私。
春日田园杂兴
刘应龟（宋代）

独犬寥寥昼护门，是间也自有桃源。
梅藏竹掩无多路，人语鸡声又一村。
屋角枯藤黏树活，田头野水入溪浑。
我来拾得春风句，分付沙鸥莫浪言。
登滕王阁
曾丰（宋代）

落霞未厌我来频，一度来观一度新。
出没无时鸥弄暖，飞鸣不禁鹊思春。
物华几换江如故，沙界常空世自尘。
料得西山仙隐辈，且怜且笑倚栏人。
寒山
艾性夫（元代）

紧峭江风结冻云，棕帘不暖拨灰人。
山中幸有梅花历，开到南枝便是春。
依韵答胡直孺
李复（宋代）

东蒙野老工何拙，刻楮三年不成叶。
迂途独往自名愚，举足常成投险捷。
忽然开口向时人，机士笑惊多脱颊。
半生长饿首慵回，厌见糟醨能腐胁。
惟与孤云静往还，胎仙戏舞琴三叠。
江南墨客貌虽癯，战胜当前轻勇侠。
润身不贮世间珍，别有骊珠光满箧。
北游一见潜魄动，双目烂烂岩光晔。
新诗几幅起秋风，使我静观但嚅嗫。
相逢便欲苦死留，恐跨飞鲸动归鬣。
顾著作宅赋诗
包佶（唐代）

几年江海烟霞，乘醉一到京华。已觉不嫌羊酪，

谁能长守兔罝.脱巾偏招相国，逢竹便认吾家。

各在芸台阁里，烦君日日登车。
游青云寺
毕自严（明代）

崒嵂深山里，青云傍紫霞。如来禅土净，释子梵音嘉。

缺月孤峰影，堆金满岸花。平台当落照，转觉兴无涯。
和李校书新题乐府十二首。阴山道
元稹（唐代）

年年买马阴山道，马死阴山帛空耗。元和天子念女工，

内出金银代酬犒。臣有一言昧死进，死生甘分答恩焘。

费财为马不独生，耗帛伤工有他盗。臣闻平时七十万匹马，

关中不省闻嘶噪。四十八监选龙媒，时贡天庭付良造。

如今坰野十无一，尽在飞龙相践暴。万束刍茭供旦暮，

千钟菽粟长牵漕。屯军郡国百馀镇，缣缃岁奉春冬劳。

税户逋逃例摊配，官司折纳仍贪冒。挑纹变di力倍费，

弃旧从新人所好。越縠缭绫织一端，十匹素缣功未到。

豪家富贾逾常制，令族清班无雅操。从骑爱奴丝布衫，

臂鹰小儿云锦韬。群臣利己要差僭，天子深衷空悯悼。

绰立花砖鹓凤行，雨露恩波几时报。
舟中
钱舜选（宋代）

一舸乘风便，飘然疾似梭。
水乡秋雨足，茅舍夕阳多。
野色伤衰草，湖声泣败荷。
乱鸦归宿处，人唱牧牛歌。
题分宜李少度燕谷
杨万里（宋代）

君不见向来吹律谈天衍，能令寒谷回春暖。
君不见秪今桂山谢艮斋，能回燕谷为春台。
谪仙耳孙有仙骨，家传謪仙好风月。
斸开别墅一谷中，管领春光醉烟雪。
艮斋作记印此山，山与主人千载传。
谷中花柳莫放过，乞取风月三千篇。
秦国夫人挽辞 其二
黄裳（宋代）

偕老人惆怅，秋深雁独哀。西风何处问，北首几时回。

白日晞朝露，黄埃掩夜台。已辞班第一，内殿不须催。
因小儿学琴终夜不寐作
陈子高（宋代）

鸣鹤操音清，兴幽发性情。听琴爱夜半，明月上残更。
思归
陈起书（清代）

隔江烽火照征衣，惊定重惊心力微。秋在异乡容易老，家余四壁更思归。

湘流如带连天远，蓬转无根带梦飞。去住思量都未可，天涯何处得因依。
野步至近村
陆游（宋代）

耳目康宁手足轻，村墟草市遍经行。
孝经章里观初学，麦饭香中喜太平。
妇女相呼同夜绩，比邻竭作事春耕。
勿言野饁无盐酪，笋蕨何妨淡煮羹。
南还抵汕头埠，闻琰儿、球儿殇耗，哀感书此 其五
丘逢甲（清代）

食厉偏难恃女媊，便非英物也悽然。欲呼群力新中国，已失人间两少年。
落花
李中（五代）

残红引动诗魔，怀古牵情奈何。半落铜台月晓，

乱飘金谷风多。半半旋逐流水，片片轻粘短莎。

谁见长门深锁，黄昏细雨相和。
福禄咫尺边界停车怅望有作 其一
屈大均（明代）

水族随潮至，居人捕蟹多。客愁消七箸，乡梦畏关河。

树作长边界，风呜小港波。萧萧一茅宇，双泪滴蛮歌。
次苏平仲编修北山记游韵二十四首 其九
童冀（明代）

神仙楼阁倚晴空，高下轩窗面面通。万叠好山如画里，一声长啸落云中。

海天未返乘槎客，洞口常逢采药翁。欲访蓬莱仙路杳，无由缩地似壶公。
题译经院同文轩
梅尧臣（宋代）

有书无异文，有车无异轨。
贝多得旁行，白马来万里。
清轩延高僧，一岁译几纸。
译罢坐焚香，庭章洒寒水。
哭王彭州抡
杜甫（唐代）

执友惊沦没，斯人已寂寥。新文生沈谢，异骨降松乔。

北部初高选，东堂早见招。蛟龙缠倚剑，鸾凤夹吹箫。

历职汉庭久，中年胡马骄。兵戈闇两观，宠辱事三朝。

蜀路江干窄，彭门地里遥。解龟生碧草，谏猎阻清霄。

顷壮戎麾出，叨陪幕府要。将军临气候，猛士塞风飙。

井漏泉谁汲，烽疏火不烧。前筹自多暇，隐几接终朝。

翠石俄双表，寒松竟后凋。赠诗焉敢坠，染翰欲无聊。

再哭经过罢，离魂去住销。之官方玉折，寄葬与萍漂。

旷望渥洼道，霏微河汉桥。夫人先即世，令子各清标。

巫峡长云雨，秦城近斗杓。冯唐毛发白，归兴日萧萧。
泗州南山监仓萧渊东轩二首
苏轼（宋代）

偶随樵父采都梁，（南山名都梁山，山出都梁香故也。
）竹屋松扉试乞浆。
但见东轩堪隐几，不知公子是监仓。
溪中乱石墙垣古，山下寒蔬匕箸香。
我是江南旧游客，挂冠知有老萧郎。
北望飞尘苦昼霾，洗心聊复寄东斋。
珍禽声好犹思越，野橘香清未过淮。
有信微泉来远岭，无心明月转空阶。
一官仓庾真堪老，坐看松根络断崖。
喜雨口号九首呈潘侯
刘克庄（宋代）

扶杖追凉看稻花，不烦轧轧踏沟车。
残年无以酬公上，长作输租第一家。
和三兄游湖
韩维（宋代）

竹阴回抱柳阴敷，石色青青润不枯。
暂到已经风力劲，更清须待月轮孤。
波涵天影迷高下，云覆山光变有无。
暑退疾清人意健，纵吟狂醉是良图。
泛舟西湖 其二
刘攽（宋代）

懒意适自强，旧游疑触新。如从剡溪客，忽晤武陵人。

钟磬高低寺，渔樵来去津。凉风水云合，天半是鱼鳞。
勉子读书
赵崇泞（宋代）

男儿立志要崚嶒，莫与闾阎较重轻。
一寸光阴无放过，十年灯火夙修成。
学疏达境还堪愧，道在穷途亦可亨。
未必儒冠能见悮，书窗努力继芳声。
夜寻卢处士
耿湋（唐代）

月高鸡犬静，门掩向寒塘。夜竹深茅宇，秋庭冷石床。

住山年已远，服药寿偏长。虚弃如吾者，逢君益自伤。
即事有感用东坡定惠院海棠韵
陶梁（清代）

樗散真同不材木，偃蹇名场容我独。早看同辈上青霄，转悔当年堕尘俗。

譬如周道压平坦，偏向崎岖历崖谷。宦游倏逾三十载，归去都无数椽屋。

书帖有时临《乞米》，骨相本来非食肉。侧闻东南夷患剧，国家兵力苦不足。

老弱充数应徵调，载胥及溺何能淑。市井恶少备宿卫，江湖游士任心腹。

解散纷纷竞弃甲，摧陷往往成破竹。可怜濒海十万户，奔窜呼号惨满目。

楼船连岁扰闽广，羽檄至今疲楚蜀。一官未补命磨蝎，四海安归身立鹄。

贾谊土书忧汉室，杜甫吞声哭江曲。几时藉手报升平，尽扫欃枪息蛮触。
题山居图
杨维桢（元代）

千涧沄沄一径通，长松尽入白云中。徵君更在山深处，满谷桃花烂熳红。
夏仲园豆盛熟每饭不彻戏示埈儿曰朝朝一味豆尔能偶乎埈儿谢不敏解目园中为余偶者四因成四绝 其三
林熙春（明代）

朝朝一味豆，对对几缸兰。风动香逾远，不禁人倚栏。
雪后观梅
吴芾（宋代）

春色三分已一分，江梅犹自占青春。
有花堪折须拼醉，莫待东风吹作尘。
客思
陆游（宋代）

千里关山道路赊，可怜客子费年华。
杯觞艳艳红烧酒，风露盈盈紫笑花。
孤月有情来海峤，双鱼无信到天涯。
此生那得常飘泊，归卧东溪弄钓车。
奉和袭美酒中十咏。酒旗
陆龟蒙（唐代）

摇摇倚青岸，远荡游人思。风欹翠竹杠，雨澹香醪字。

才来隔烟见，已觉临江迟。大旆非不荣，其如有王事。
咏史二十二首 其十七 唐高祖
赵戣（宋代）

唐室恢新造，秦王有大功。一人居北极，太子在东宫。
和长门怨
许景衡（宋代）

长门沉沉人悄悄，满庭红叶惊秋早。窗底银釭祗自明，却闻别院按歌声。

飞花满地君恩去，覆水返瓶君或悟。人生离合自有时，多应不在相如赋。
童丱须知 其二
史浩（宋代）

大禹卑宫自一身，能令四海叙彝伦。雕墙峻宇垂丕训，更有遗风及后人。
和范学士韵 其八
彭汝砺（宋代）

起照青铜已鬓斑，早衰不似旧容颜。尘埃苒苒行其野，霜雪纷纷陟彼山。

稍忆辍耕栖垄上，不堪待罪久行间。阳台自笑云无定，华表应疑鹤未还。